En liten (3,5 millimeter), avlang og litt flat, matt, mørk mudderbille. Hodet er firkantet, fasettøynene nokså små, sitter nær forhjørnet. Antennene er ganske korte, kølleformede. Pronotum er rundet, omtrent dobbelt så bredt som langt, med to ovale groper i midten. Dekkvingene er rundede, litt inntrykte på sidene, med kraftige, litt bølgende punktrader. Beina er nokså korte, de ytterste fotleddene mye lengre enn de andre til sammen.